钦定古今图书集成/明伦汇编/人事典/第104卷 > 《遣兴三首》杜甫
## 钦定古今图书集成/明伦汇编/人事典/第104卷 > 《遣兴三首》杜甫

蓬生非无根，漂荡随高风。天寒落万里，不复归本丛。
客子念故宅，三年门巷空。怅望但烽火，戎车满关东。
生涯能几何，常在羁旅中。

又

我今日夜忧，诸弟各异方。不知死与生，何况道路长。
避寇一分散，饥寒永相望。岂无柴门归，欲出畏虎狼。
仰看云中雁，禽鸟亦有行。

又

昔在洛阳时，亲友相追攀。送客东郊道，遨游宿南山。
烟尘阻长河，树羽成皋间。回首载酒地，岂无一日还。
丈夫贵壮健，惨戚非朱颜。